甲辰年五月十五日夜澧陽觀月
作者：沈遼
朝代：宋

paragraphs: 少年悵不樂，明日何爲哉。
揚眉一遐賞，寂寂更傷懷。
念昔吾州樂，泛舟湖上來。
佳賓適所好，歡計成金罍。
妖歌有送響，度曲清且哀。
留連夕陽下，夜色起山隈。
光明水晶域，素彩中天開。
龍香弄微風，四顧絕纖埃。
澄波照上下，倒影出瑤臺。
紅燭漸向微，始知夜漏催。
美人屢更衣，含笑玉山隤。
歡樂殊未央，鼓枻中洲迴。
人生無憂患，遇樂且銜杯。
悵余失交臂，萬里來天涯。
羈愁那無感，情慮長如灰。
神遊忽自笑，安知顧形骸。